Antoine Borg jemmen li hemm żmien għalkollox. Hija tradizzjoni li l-Karnival jiġi ċċelebrat qabel ir-Randan iżda din hija l-ewwel sena li dan ġie pospost għall-ewwel tar-Randan. Dan qajjem ħafna reazzjoni. Kien hemm min qabel u kien hemm min argumenta li l-Karnival m'għandux ikollu postu fir-Randan. Xarabank tkellem ma' Antoine Borg li jemmen li l-Karnival mhuwiex postu fl-ewwel ġimgħa tar-Randan. "Jiena napprezza ħafna x-xogħol li jagħmlu d-dilettanti tal-Karnival. Kważi kważi lanqas il-kelma dilettanti ma toqgħod għax jagħmlu xogħol professjonali u xogħol tajjeb ħafna. Però jien nemmen li kollox għandu ż-żmien tiegħu. Oriġinarjament, anke meta ttieħdet id-deċiżjoni li l-Karnival jiġi ċċelebrat qabel ir-Randan, din kienet ittieħdet bi skop." Antoine jistqarr li bħala ġenitur mhux se jieħu t-tfal il-Karnival il- li ġej. "Il-Ħadd li għadda mort u ħadt pjaċir ħafna qabel ma bdiet ix-xita. Però nħoss li m'għandix immur għal raġuni li nirrispetta l-kwistjoni kulturali u storiku ta' għalfejn il-Karnival jiġi meta jiġi, u minħabba l-prinċipju li hemm żmien għalkollox. Nemmen li għandna nirrispettaw li settur kbir tal-popolazzjoni f'pajjiżna dawn l-40 jum jarahom bħala żmien ta' riflessjoni, ta' kwiet, ta' kalma u ta' ġabra. Li l-Karnival jiġi ċċelebrat f'wieħed mill-jiem tar-Randan mhux se jagħmel differenza, imma meta torganizza xi ħaġa hekk fuq skala daqshekk nazzjonali, bis-sinifikat li għandha, nemmen li tkun qed tibgħat messaġġ lis-soċjetà li m'hemmx valur għal xi ħaġa fi żmien, li kollox jiswa dejjem." Itemm jgħid: "Ma jien ħadd biex ngħid li dak li jkun x'għandu jagħmel. Lanqas ma jien xi ħadd li nemmen li bniedem m'għandux jieħu pjaċir fir-Randan. Mhux ngħid lin-nies li m'għandhomx imorru, imma jien ma mmurx." Imma jekk fir-Randan tmur il-Karnival, huwa dnub? Aħna saqsejna lill-Knisja f'Malta u twieġeb li dan mhuwiex dnub. "Il-Karnival mhux dnub u l-Knisja ma tiġġudikax lill-persuna li tagħżel li tiċċelebra l-Karnival. Il-Knisja tistieden lill-Insara biex fl-għażliet li jagħmlu, inkluż fir-Randan, isibu ħin biex jirċievu s-Sagramenti, partikolarment fil-quddiesa tal-Ħadd, Jum il-Mulej. Inti x'taħseb? Ikkummenta hawn taħt. Ritratt tax-Xellug: Newsbook.com.mt Ritratt tal-Lemin: Photo City
"Nemmen li l-Karnival mhuwiex postu fl-ewwel ġimgħa tar-Randan"